Solidariteit waarsku Ramaphosa teen strenger inperkingFlip Buys (Foto: Twitter/Solidariteit) Die Solidariteit Beweging sê hy het ŉ aanmaningsbrief aan pres. Cyril Ramaphosa en Nkosazana Dlamini-Zuma, die minister van samewerkende regering en tradisionele sake, gerig waarin daar gemaan word dat enige verskerping van die bestaande inperkingsmaatreëls ondoeltreffend en verwoestend vir die ekonomie en landsburgers sal wees. Ramaphosa sal na verwagting in die komende week die nasie toespreek ná oorweging van aanbevelings deur die departement van gesondheid. “Die regering het vantevore maatreëls afgedwing wat dubbelsinnig, onprakties en irrasioneel is. Ons waarsku Ramaphosa vriendelik dat ons enige verdere irrasionele en onredelike maatreëls in die hof sal uitdaag,” sê Flip Buys, voorsitter van die Solidariteit Beweging. “Daar word deurlopend vrees aangejaag oor ŉ tweede golf en groot gewag gemaak van ŉ geringe styging in gevalle. Die werklikheid is dat positiewe gevalle onder 10% van toetsing bly, waar dit 30% van toetsing was toe Suid-Afrika sy kruin bereik het.” Buys sê positiewe gevalle kan maklik gemanipuleer word om die skyn van ŉ tweede golf infeksies te skep deur eenvoudig die toetsing op te stoot. “Die ware maatstaf is egter om die verhouding tussen toetsing en positiewe gevalle te meet.” Die Solidariteit Beweging voer sterk aan dat skerp inperkings nie ŉ tasbare verskil maak in positiewe gevalle nie, hoewel dit beslissende tasbare ekonomiese gevolge sal inhou. Volgens Buys is 2,2 miljoen mense in die tweede kwartaal hul werk kwyt van wie ŉ wesenlike gedeelte van die getal mense die kwesbaarstes in Suid-Afrika is. Om sake te vererger, is daar boonop ŉ verwagte tekort van meer as R300 miljard aan die invordering van belasting en het die BBP in een kwartaal 16,4% gedaal, waar die daling 51% op ŉ jaargrondslag is. “Die Solidariteit Beweging maan die regering ernstig aan om geen verskerping van die maatreëls in te stel nie, en sal die nodige regstappe doen, sou enige onsinnige en onredelike maatreëls ingestel word.”